Referat af logemøde 33 afholdt d.16/4 hos Broder Kasserer.

For en gang skyld kørte Kystbanen helt til tiden, så de forventningsfulde brødre mødte derfor for tidligt op hos Broder Kasserer, der var travlt beskæftiget i køkkenet. Dette blev overhovedet ikke påskønnet af den travle kasserer, han sendte brødrene ud på en gåtur i den dejlige forårssol, der varede en øls tid.

Herefter blev vi lukket ind og modtaget med dry Martiniér og chips.

Og det var faktisk godt at kasseren sendte brødrene ud på den ekstra gåtur, for her fik man samlet lidt ekstra appetit til det fantastiske måltid, der ventede.

* Forret: Stenbiderrogn over bagt selleri toppet med creme fraiche.
* Hovedret: Kalvefrikkasse med kartoffelmos iblandet mosede rodfrugter.
* Dessert: Indbagt is, der havde fået lige præcis, hvad den skulle have i ovnen. Gyldenbrun, varm og sprød udvendig, iskold og blød indvendig.

Til forret og hovedret serveredes spændende øl, til desserten rød eller hvid port.

Til slut kaffe og cognac.

Efter dette pragtmåltid måtte vi jo til det, det hele handler om, spillet. (Ingen skal komme og påstå at brødrene mødes for at spise).

Spillet vi spillede hed Pandemic, et samarbejdsspil, der går ud på at redde menneskeheden fra at uddø i en verdensomspændende pandemi.

Det lykkedes os at redde verden, vi var faktisk langt bedre end sidst vi spillede et samarbejdspil, der foregik i en u-båd, hvor hele logen druknede.

Vi var faktisk så begejstrede for os selv, at tre af os gav spillet 4 ud af 6 hjerter. Formanden kunne kun strække sig til 3.

Herefter ordnede vi verdenssituationen, mens vi nød et par enkelte flasker udsøgt humle mere.

Tak for en dejlig aften Broder Kasserer.

*Ref: Broder Notarius.*